  Виталий Пронин «Удмурт Кенеш» Исполкомын нош ик бадӟым саклык висъяськиз «Удмурт Элькунлэн кун кылъёсыз но мукет калыкъёслэн кылъёссы сярысь» законэ воштонъёс пыртон сярысь законлэн ӵектосэзлы. Сое дасян бордын «Удмурт Кенеш» ӝыны ар ӵоже ужаз ни. Табере шаерысьтымы Кун Кенешысь депутатъёс азе поттыны чакла. Ӵапак соин «Удмурт Кенешлэн» исполкомаз ӧтемын вал Кун Кенешысь Нациосын ужан политикая, кышкытлыклэсь утиськонъя, регламентъя но Кун Кенешлэсь ужзэ радъянъя комиссилэн кивалтӥсез Энвиль Касимов. «Удмурт Кенешлэн» кивалтӥсез Игорь Семёнов пусйиз: законлэсь проектсэ дасян шара ортчиз, пӧртэм министерствоосын но ведомствоосын кенешыса. Ваньмыз шуизы: та проектэз кутытэк кельтонлы мугъёс ӧвӧл. Зэм, нырысь вариантэн ӵошатыса, проектэ кӧня ке воштонъёс пыртэмын, со нялмытгэс луэмын. Но оглом куронъёс сыӵеесь ик кылизы. Кылсярысь, ужаськод ке сыӵе интыын, кытын удмурт но ӟуч кылэз тодэмед кулэ, уждунэд вӧзы 15 процентозь ватсэт тыриськоз. Энвиль Касимовлы законысь та интыез тужгес тунсыко потӥз, лэся. Соку, зэм но, удмурт кылэз дышетӥсьёслэн лыдзы йылоз, пе. Но оглом мылкыдызъя шӧдӥськиз: проектэз депутатъёс кутозы шуыса, солэн осконэз лябгес. Талы пумит Игорь Семёнов тодэ вайытӥз Кун Кенешлэн Тӧроезлэсь Владимир Невоструевлэсь кемалась ӧвӧл сётэм интервьюзэ. Отын, пе, Владимир Петрович шуиз: законъёс бордын ялан ужаны кулэ, угось соос воштэмез кулэ каро. Нош кылъёс сярысь закон, Игорь Николаевичлэн верамезъя, кутэмын ни вал 2001-тӥ арын. Кызьы кутэмын, озьы ик кылле, туала улонлэн куронъёсызлы уг тупа. Энвиль Касимов дэмлаз: соку, пе, та законэн Кун Кенеш азе мед нимаз депутатъёс. Но Игорь Семёнов талы чутрак пумит луиз. Кун кылъёс сярысь законэ воштонъёс пыртон сярысь законэз дасяз «Удмурт Кенеш». Озьыен, Кун Кенеш азе но сое поттоно вань удмуртъёслэн огазеяськонзылэн нимыныз. «Удмурт Кенешлэн» исполкомаз кылъёс сярысь законэ воштонъёс пыртон сярысь законлэсь проектсэ умоен лыдъязы, со понна куаразэс огкылысь сётӥзы. Елена Панфилова Теги: анайкыл ИгорьСеменов Удмурткенеш ЭнвильКасимов  